**Dezgheț divin**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ne bântuie geruri mușcând nemilos

Cu colți de cumplite dihănii,

Și-n răni suflă vântul țipând dureros

În goană nebună de sănii.

Cu gheață în suflet și gheață-n priviri,

Ne-nghite cu totul decorul,

Și aripa frântă-a uitatei iubiri

Prin țurțuri își tânguie zborul.

Pe sipet în suflet, ce poartă candid

Surâsul ca nimb al iubirii,

E colbul uitării, obstacol perfid,

Un zid împotriva trezirii.

Dar, Doamne, noi suntem făcuți să iubim,

Tu nu ne-ai făcut robi ai gheții,

Aprinde în oameni, cu focu-Ți sublim,

Iubirea, ca vector al vieții!

Și-apoi în dezghețul zvâcnind radios

Și-n clocot de imnuri divine,

Țesând armonii să trăim luminos

Uniți în iubirea de Tine!

Simion Felix Marțian

Neunkirchen, 13 ianuarie 2020